*****Tid til det viktigste***

 **Kragerø KrF Kommuneprogram 2023 – 27.**

**Kristendemokratisk**

Kragerø KrF er et kristendemokratisk sentrumsparti. Vi bygger vår politikk på et kristent verdigrunnlag og en kristendemokratisk ideologi. Alle mennesker har like stor verdi uansett ressurser, kjønn, legning, hudfarge og livssyn.

**Skole og oppvekst**

Kragerø KrF betrakter familien som en grunnpilar i samfunnet. Vi vil derfor fortsatt føre en politikk som i best mulig grad legger forholdene til rette for alle familier. Det er viktig at også de som ikke lever i den tradisjonelle kjernefamilien blir godt ivaretatt.

Elevtallsutviklingen i Kragerø gjør at skolestrukturen er et politisk tema. Kragerø KrF mener det er viktig å beholde nærskolene for de på barnetrinnet. En ny felles 8-10 ungdomsskole lokalisert på Kalstad kan være en riktig løsning både faglig og økonomisk.

**Bevare rekreasjonsområder:**

Kragerø har mange flotte tur og rekreasjonsområder. Det er viktig at disse blir bevart og skjermet fra videre utbygging. Dette gjelder både næring, helårsboliger og fritidsboliger. Nedbygd natur får vi aldri tilbakeført.

**Boligmarkedet:**

Kragerø KrF vil jobbe for å tilrettelegge for attraktive boligtomter for familier som ønsker å etablere seg i Kragerø. Vi ønsker å legge til rette for utvikling av leilighetsbygg med boplikt i sentrumsnære områder.

**Havnefronten:**

Kragerø er en perle, en by med særpreg og tradisjoner. For Kragerø KrF er det viktig å ivareta byens egenart. Vi ønsker spesielt å være restriktive med utbygging og gjentetting av sjønære områder i Kragerø sentrum.

Det bør likevel være mulig å tilrettelegge for sentrumsnære boliger. Dette kan være et godt virkemiddel for å nå de som ønsker å etablere seg i Kragerø.

**Næringsliv**

Kragerø KrF vil spesielt legge til rette for små og mellomstore bedrifter med rammevilkår slik at de kan vokse og utvikle seg.

Å videreutvikle “Sommerbyen Kragerø” er viktig for å nå målet om helårsturisme i Kragerø. Utbygging av fritidsboliger i det nedre prissjiktet er strategisk viktig for å øke antall besøkende i skuldersesongene, og det vil gi videre livsgrunnlag for våre mange små og mellomstore bedrifter tilknyttet denne næringen.

Det må tilrettelegges for videre utbygging av Kragerø Næringspark på Fikkjebakke.

**Helse og omsorg**

Med stadig flere eldre innbyggere, må helse og eldreomsorg være et

hovedsatsningsområde. Eldre mennesker må være trygge på at de får et best mulig tilbud den dagen de trenger det. Den enkeltes behov må kartlegges for å sikre egnet boform, gode hjemmetjenester og velferdsteknologi i hjemmet. Eldreomsorgen må ha tjenester med kvalitet, innhold og kapasitet.

Det er av stor verdi at frivillige organisasjoner og enkeltpersoner bidrar med å gi eldre og ensomme et bedre tilbud. Pårørende må få nødvendig hjelp, slik at de slipper å slite seg ut. Det er viktig at boliger for psykisk utviklingshemmet og psykiske syke har tilfredsstillende bemanning hele døgnet.

Det må jobbes aktivt for at alle skal få tilgang til fastlege.

**En ansvarlig ruspolitikk**

Rusfrihet skal være en forutsetning for kommunal støtte til arrangementer.

Vi ønsker en gjennomgang for behandlingstilbudet for rusavhengige, og videreutvikle gode lavterskeltilbud.

Kragerø KrF sier nei til flere skjenkesteder i sentrum.

 **Kultur og fritid**

Kragerø Krf vil aktivt jobbe for å styrke gode aktiviteter som gjør alle deler av Kragerø til et godt sted å bo.

Lag og foreninger er “limet” i Kragerøsamfunnet. Vi vil være en pådriver for å styrke økonomien på dette området.

Kragerø KrF ønsker å jobbe for et fritidskort for barn og unge i alderen 2 - 12 år i familier med svak økonomi.

**Bedre lokale busstilbud**

Bussforbindelsen med Grenland må styrkes med flere direkte ruter som muliggjør pendling.

Fergetilbudet i Kragerø skjærgården skal opprettholdes, om mulig styrkes.

**Kirke og livssyn**

Kragerø Krf ønsker å bygge samfunn og nærmiljø på de kristne grunnverdiene. Det kristne menneskesynet gir alle like stor verdi.

Kirker og kirkegårder må gis nødvendige midler slik at de kan holdes i verdig stand.

De frivillige barne- og ungdomsarbeid i kommunen har uvurderlig verdi.

Kragerø Krf vil være en aktiv pådriver for å styrke dette arbeidet

Kragerø kirkelig fellesråd må sikres en tilfredsstillende økonomi slik at kirkebygg, kirkegårder og lovpålagte oppgaver kan ivaretas.

**Kommuneøkonomi:**

Kragerø kommune har en svært høy gjeld. KrF vil derfor være varsomme med å ta opp ytterligere lån med mindre det er høyst nødvendig. En forutsetning må være tiltak som står seg over tid og som kan føre til reduksjon av driftskostnader og bedre kvalitet i tjenestene.